Document ID: 31997L0027

Id-Direttiva 97/27/KE tal-Parlament Ewropew u tal-Kunsill
tat-22 ta’ Lulju 1997
dwar il-masses u d-dimensjonijiet ta’ ċerti kategoriji ta’ vetturi bil-mutur u l-karrijiet tagħhom u li temenda d-Direttiva 70/156/KEE
IL-PARLAMENT EWROPEW U L-KUNSILL TA’ L-UNJONI EWROPEJA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 100 tiegħu;
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kumitat Ekonomiku u Soċjali [2],
Waqt li jaġixxu bi qbil mal-proċedura stabbilita fl-Artikolu 189b tat-Trattat [3],
(1) Billi l-armonizzazzjoni totali tal-ħtiġiet tekniċi għal vetturi bil-mutur hija meħtieġa sabiex jinkiseb il-funzjonament bla xkiel tas-suq intern, waqt li jkun assigurat livell għoli ta’ sigurtà għall-pubbliku;
(2) Billi l-ħtiġiet tekniċi li ċerti kategoriji ta’ vetturi għandhom jissodisfaw bi qbil mal-liġijiet nazzjonali għandhom x’jaqsmu ma’, inter alia, l-massa u d-dimensjonijiet tagħhom;
(3) Billi dawn il-ħtiġiet ivarjaw differenti minn Stat Membru għal ieħor; billi għalhekk hemm bżonn li l-Istati Membri kollha jadottaw l-istess ħtiġiet jew flimkien ma’ jew minflok ir-regoli eżistenti tagħhom sabiex jippermettu, b’mod partikolari, li tkun applikata l-proċedura ta’ l-approvazzjoni tat-tip tal-KE li kienet is-suġġett tad-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet tal-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [4], fir-rigward ta’ kull tip ta’ vettura;
(4) Billi huwa mixtieq li jiġu armonizzati l-masses u d-dimensjonijiet massimi ta’ vetturi bil-mutur u li l-karrijiet tagħhom li jiġu rreġistrati fl-Istati Membri bi qbil mad-Direttiva 96/53/KE tal-25 ta’ Lulju 1996 li tistabbilixxi, għal ċerti vetturi tat-triq li jiċċirkolaw ġewwa l-Komunità, id-dimensjonijiet massimi awtorizzati fit-traffiku nazzjonali u internazzjonali u l-piżijiet massimi awtorizzati fit-traffiku internazzjonali [5]; billi d-Direttiva msemmija qabel tapplika biss għal traffiku fuq it-territorji tal-Istati Membri u mhux għal ħtiġiet tekniċi kif stabbilit fid-Direttiva 70/156/KEE;
(5) Billi d-Direttiva 96/53/KE tistabbilixxi ċerti dimensjonijiet massimi awtorizzati kemm għal traffiku nazzjonali u kemm għal traffiku internazzjonali fl-Istati Membri b’ċertu żmien għad-dħul fis-seħħ tagħhom; billi ċerti d-dimensjonijiet massimi awtorizzati oħrajn, kif ukoll masses massimi awtorizzati, jibqgħu appikabbli biss għat-traffiku internazzjonali;
(6) Billi, bħala konsegwenza, ma jidhirx li l-armonizzazzjoni tal-masses massimi awtorizzati ta’ vetturi bil-mutur u l-karrijiet tagħhom li għandhom jiġu rreġistrati fl-Istati Membri tkun tista’ ssir fi żmien qasir; billi min-naħa l-oħra issa jidher li l-armonizzazzjoni tad-dimensjonijiet massimi tagħhom tkun tista’ tintlaħaq, sakemm ikun possibbli, sabiex tiġi ttrattata l-kwistjoni tal-masses billi tipprovdi għall-possibilità ta’ proċedura uniformi sabiex ikunu stabbiliti l-masses massimi permissibbli ta’ reġistrazzjoni/fis-servizz ta’ vetturi f’kull Stat Membru, u sabiex ikun segwit it-titjib kostanti tas-sigurtà, b’mod partikolari fir-rigward ta’ ċerti kategoriji ta’ karrijiet;
(7) Billi, bi qbil ma’ l-Artikolu 4(3) u (4) tad-Direttiva 96/53/KE, l-Istati Membri jistgħu jippermettu ċ-ċirkolazzjoni fit-territorju tagħhom ta’ vetturi tal-kategorija N b’dimensjonijiet li jeċċedu l-limiti stabbiliti f’dik id-Direttiva, jew għall-ġarr ta’ tagħbijiet li ma jistgħux ikunu maqsuma jew għall-għan ta’ ċerti ħidmiet tat-trasport nazzjonali li ma jaffetwawx b’mod sinnifikanti l-kompetizzjoni internazzjonali fis-settur tat-trasport; billi, safejn huma kkonċernati vetturi tal-kategoriji M2 u M3, id-Direttiva 96/53/KE tapplika biss għat-traffiku internazzjonali; billi għalhekk permezz ta’ deroga hemm bżonn li jkunu permessi l-approvazzjonijiet għal vetturi ta’ dimensjonijiet li jeċċedu d-dimensjonijiet massimi awtorizzati b’din id-Direttiva u għal ċerti karatteristiċi oħra, flimkien mal-possibilità għall-Istati Membri li jirrifjutaw vetturi approvati permezz ta’ dawk id-disposizzjonijiet ta’ deroga;
(8) Billi din id-Direttiva hi waħda mid-Direttivi separati li għandu jkun hemm konformità magħhom sabiex tkun assigurata l-konformità ta’ vetturi mal-ħtiġiet tal-proċedura ta’ l-approvazzjoni tat-tip tal-KE stabbilita bid-Direttiva 70/156/KEE; billi, konsegwentament, id-disposizzjonijiet stabbiliti fid-Direttiva 70/156/KEE li għandhom x’jaqsmu ma’ sistemi, komponenti u unitajiet tekniċi separati ta’ vetturi japplikaw għal din id-Direttiva;
(9) Billi, b’mod partikolari, skond l-Artikoli 3(4) u 4 (3) tad-Direttiva 70/156/KEE, kull Direttiva separata għandha jkollha anness magħha dokument ta’ informazzjoni li jinkorpora l-punti relevanti ta’ l-Anness I ta’ dik id-Direttiva kif ukoll ċertifikat ta’ approvazzjoni tat-tip ibbażat fuq l-Anness VI tagħha sabiex l-approvazzjoni tat-tip tkun tista’ tiġi kkomputerizzata;
(10) Billi ġew inkorporati disposizzjonijiet speċjali fir-rigward ta’ vetturi mhux kompleti sabiex tkun iffaċilitata l-approvazzjoni tat-tieni fażi ta’ vetturi kompleti;
(11) Billi f’din id-Direttiva huma introdotti disposizzjonijiet speċjali sabiex jieħdu kont ta’ fusien li jistgħu jiġu miġbuda lura jew li jistgħu jiġu mgħobbija; billi huwa rikonoxxut li għandu jittieħed kont ukoll ta’ tali fusien fid-Direttiva tal-Kunsill 71/320/KEE tas-26 ta’ Lulju 1971 dwar l-approssimazzjoni tal-liġijiet ta’ l-Istati Membri li għandhom x’jaqsmu mal-mezzi ta’ l-ibbrejkjar ta’ ċerti kategoriji ta’ vetturi bil-mutur u l-karrijiet tagħhom [6] u fid-Direttiva tal-Kunsill 70/311/KEE tat-8 ta’ Ġunju 1970 dwar l-approssimazzjoni tal-liġijiet tal-Istati Membri li għandhom x’jaqsmu mat-tagħmir l-apparat ta’ l-isteering għal vetturi bil-mutur u l-karrijiet tagħhom [7];
(12) Billi għandhom jiġu inkorporati ukoll disposizzjonijiet speċjali fid-Direttiva 71/320/KEE sabiex jittieħed kont aħjar tal-kondizzjonijiet tekniċi li taħthom vetturi tal-kategoriji M2, M3 u N jistgħu jirmunkaw karrijiet;
(13) Billi għandhom jiġu inkorporati wkoll id-disposizzjonijiet speċjali fid-Direttiva tal-Kunsill 76/114/KEE tat-18 ta’ Diċembru 1975 dwar l-approssimazzjoni tal-liġijiet ta’ l-Istati Membri li jirrigwardaw il-pjanċi u l-iskrizzjonijiet regolamentari għal vetturi bil-mutur u l-karrijiet tagħhom, u l-post fejn jitqiegħdu u l-metodu ta’ kif jitwaħħlu [8] sabiex jittieħed kont tal-fatt li vetturi jistgħu jiġu rreġistrati b’masses differenti fl-Istati Membri,
ADOTTAW DIN ID-DIRETTIVA:
Artikolu 1
Għall-iskopijiet ta’ din id-Direttiva, "vettura" tfisser kwalunkwe vettura bil-mutur jew karru kif iddefinit fl-Artikolu 2 ta’ u l-Anness II tal Direttiva 70/156/KEE, bl-eċċezzjoni ta’ vetturi tal-kategorija M1.
Artikolu 2
L-ebda Stat Membru ma jista’ jirrifjuta li jagħti l-approvazzjoni tat-tip tal-KE jew l-approvazzjoni tat-tip nazzjonali ta’ tip ta’ vettura, jew jirrifjuta jew jipprojbixxi l-bejgħ, ir-reġistrazzjoni, id-dħul fis-servizz jew l-użu ta’ vettura għal raġunijiet li jkollhom x’jaqsmu mal-masses u d-dimensjonijiet tagħha jekk dawn jissodisfaw il-ħtiġiet stabbiliti fl-Anness I ta’ hawnhekk.
Artikolu 3
B’danakollu, Stat Membru jista’ jirrifjuta li jagħti l-approvazzjoni tat-tip nazzjonali ta’ tip ta’ vettura, jew jirrifjuta jew jipprojbixxi l-bejgħ, ir-reġistrazzjoni, id-dħul fis-servizz jew l-użu ta’ vettura, jew iqis iċ-ċertifikat tal-konformità tagħha bħala mhux validu fit-tifsira ta’ l-Artikolu 7(1) tad-Direttiva 70/156/KEE, jew jawtorizza biss għall-ġarr ta’ tagħbijiet li ma jistgħux ikunu maqsuma jekk, wara li tkun ingħatat l-approvazzjoni taħt din id-Direttiva, tibbenefika mid-deroga prevista fl-Artikolu 7 tagħha u dik id-deroga tkun tikkonfliġġi mal-ħtiġiet nazzjonali fis-seħħ f’dak l-Istat Membru.
Artikolu 4
Meta l-Istati Membri jagħtu l-approvazzjoni tat-tip nazzjonali ta’ vetturi approvati taħt din id-Direttiva jew jippermettu r-reġistrazzjoni, d-dħul fis-servizz jew l-użu ta’ tali vetturi, huma jassenjawlhom masses massimi permissibbli nazzjonali ta’ reġistrazzjoni/fis-servizz skond il-masses massimi awtorizzati nazzjonali relevanti tagħhom. Sabiex ikunu stabbilita dawn il-masses massimi permissibbli ta’ reġistrazzjoni/fis-servizz, l-ebda Stat Membru ma jista’ jirrifjuta li japplika l-proċedura prevista fl-Anness IV, jekk il-manifattur jitlob l-applikazzjoni tagħha.
Artikolu 5
B’deroga mill-Artikolu 2, l-Istati Membri jistgħu jissottomettu fusien li jistgħu jiġu miġbuda lura jew li jistgħu jiġu mgħobbija għal ħtiġiet tekniċi nazzjonali. B’danakollu, l-ebda Stati Membru ma jista’ jirrifjuta li japplika il-ħtiġiet tekniċi stabbiliti fis-sezzjoni 3 ta’ l-Anness IV jekk il-manifattur jitlob l-applikazzjoni tagħhom.
Artikolu 6
B’deroga mill-Artikolu 2 u s-sezzjoni 7.3.2.1 ta’ l-Anness I, l-Istati Membri jistgħu jirrifjutaw li jagħtu l-approvazzjoni tat-tip nazzjonali ta’, jew jirrifjutaw jew jipprojbixxu l-bejgħ, ir-reġistrazzjoni jew id-dħul fis-servizz jew l-użu ta’ xarabank jew coach li l-wisa’ tagħhom jeċċedi 2,50 m sal-31 ta’ Diċembru 1999, kif previst fl-Artikolu 9 tad-Direttiva 96/53/KE.
Artikolu 7
B’deroga mill-Artikolu 2 u s-sezzjoni 7.3 ta’ l-Anness I, u mingħajr il-bżonn li l-ħtiġiet tas-sezzjoni 7.6 ta’ l-Anness I jiġu sodisfatti, l-Istati Membri jistgħu japprovaw vetturi b’dimensjonijiet li jeċċedu dawk stabbiliti f’dawk is-sezzjonijiet. Dettalji tad-deroga għandhom ikunu inklużi fiċ-ċertifikat ta’ l-approvazzjoni tat-tip fl-Anness III ta’ din id-Direttiva u għandhom japplikaw id-disposizzjonijiet ta’ l-Artikolu 3.
Artikolu 8
Id-Direttiva 70/156/KEE hi emendata kif ġej:
(a) L-Anness I hu ssuplimentat kif ġej:
1. In-nota ta’ qiegħ il-paġna (j) għandha tkun issuplimentata kif ġej: "għal vetturi minbarra dawk tal-kategorija M1, id-Direttiva 97/27/KE, l-Anness I, is-sezzjoni 2.4.1".
2. In-nota ta’ qiegħ il-paġna (k) għandha tkun issuplimentata kif ġej: "għal vetturi minbarra dawk tal-kategorija M1, id-Direttiva 97/27/KE, l-Anness I, is-sezzjoni 2.4.2".
3. In-nota ta’ qiegħ il-paġna (l) għandha tkun issuplimentata kif ġej: "għal vetturi minbarra dawk tal-kategorija M1, id-Direttiva 97/27/KE, l-Anness I, is-sezzjoni 2.4.3".
(b) IL-Punt 48 ta’ l-Anness IV hu sostitwit bit-test li ġej:
| "Suġġett | Direttiva | ġU Nru | Applikabiltà |
M1 | M2 | M3 | N1 | N2 | N3 | O1 | O2 | O3 | O4 |
48 | Masses u dimensjonijiet (ħlief dawk il-vetturi b’riferenza għalihom fil-lista 44) | 97/27/ES | L 233, 25. 8. 1997 | | x | x | x | x | x | x | x | x | x" |
Artikolu 9
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex ikunu konformi ma’ din id-Direttiva sat-22 ta’ Lulju 1999 l-aktar tard. Huma għandhom jinfurmaw minnufih lill-Kummissjoni b’dan.
Meta l-Istati Membri jadottaw dawn il-miżuri, dawn għandhom ikun fihom referenza għal din id-Direttiva jew għandhom jiġu akkompanjati b’din ir-referenza fl-okkażjoni tal-pubblikazzjoni uffiċjali tagħhom. Il-metodi ta’ kif issir din ir-referenza għandhom ikunu stabbiliti mill-Istati Membri.
2. L-Istati Membri għandhom jikkomunikaw lill-Kummissjoni t-test tad-disposizzjonijiet prinċipali tal-liġi nazzjonali li huma jadottaw fil-qasam regolat b’din id-Direttiva.
Artikolu 10
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 11
Din id-Direttiva hija indirizzata lill-Istati Membri.
Magħmula fi.………, fit-22 ta’ Lulju 1997.

Labels: 8
15